Päevakorrapunkt nr 9

Võru Vallavolikogu 22.11.2017.a.

määrus nr …

EELNÕU

**M Ä Ä R U S**

Võru 22.11.2017 nr \_\_

**Ametnike haridusele, töökogemusele, teadmistele ja oskustele esitatavad nõuded**

Määrus kehtestatakse avaliku teenistuse seaduse § 14 lõike 3 alusel.

**§ 1. Reguleerimisala**

(1) Määrusega kehtestatakse Võru Vallavalitsuse (edaspidi vallavalitsus) ametnikele teenistuseks vajalikud miinimumnõuded haridusele, töökogemusele, teadmistele ja oskustele.

(2) Teenistusülesannete täitmiseks vajalikud täpsemad nõuded ametnike eri-, kutse- ja ametialasele haridusele, töökogemusele, teadmistele ja oskustele sätestatakse ametikoha ametijuhendis, arvestades ametikoha eripära.

**§ 2. Nõuded haridusele**

(1) Ametnikul peab olema vähemalt keskharidus ja sellele lisanduv eri-, kutse- või ametialane ettevalmistus.

(2) Ametiasutuse abivallavanematel ja osakonnajuhatajatel peab olema vähemalt kõrgharidus või sellega võrdsustatud haridustase.

(3) Hariduse nõue loetakse täidetuks juhul, kui seda tõendab vastav diplom või tunnistus.

**§ 3. Nõuded töökogemusele**

Ametnikul on soovitav töökogemus avalikus teenistuses riigi või kohaliku omavalitsuse ametiasutuses või ametikoha töövaldkonnas.

**§ 4. Nõuded teadmistele ja oskustele**

(1) Ametnik peab tundma:

1) riigi põhikorda (põhiseadus ja põhiseaduslikud seadused), kodanike põhiõigusi ja –vabadusi ning avaliku halduse organisatsiooni;

2) kohaliku omavalitsuse korraldust reguleerivaid õigusakte ja asjaajamiskorra aluseid ning neid teenistusülesannete täitmisel täitma;

3) avalikku teenistust reguleerivaid õigusakte;

4) oma teenistusvaldkonda reguleerivaid õigusakte ning oskama neid teenistusülesannete täitmisel rakendada;

5) arvutit ja oskama kasutada kohaliku omavalitsuse infosüsteeme, sealhulgas ametikohal vajalikke tekstiprogramme, arvutiprogramme ja andmekogude kasutamist.

(2) Ametnik peab valdama eesti keelt kõrgtasemel, abivallavanematel ja osakonnajuhatajatel tuleb kasuks vähemalt ühe võõrkeele oskus;

(3) Ametnikul peab olema hea suhtlemisoskus, sealhulgas oskus koostööks avalike huvide elluviimisel, hea väljendus- ja kuulamisoskus, oskus säilitada rahu probleemsetes olukordades, väga hea pingetaluvus ning oskus selgitada oma seisukohti arusaadavalt.

**§ 6. Määruse jõustumine**

Määrus jõustub 1. jaanuaril 2018.

Aare Hollo

volikogu esimees

**SELETUSKIRI**

**Võru Vallavolikogu määruse „Ametnike haridusele, töökogemusele, teadmistele ja oskustele esitatavad nõuded“ eelnõu juurde**

Eelnõu on seotud volikogu eelnõuga, millega otsustatakse olemasolevate ametiasutuste ümberkorraldamine ning 1. jaanuarist 2018 Võru Vallavalitsuse kui ametiasutuse (edaspidi ametiasutus) moodustamine.

Selleks, et täita uue ametiasutuse struktuuri ja teenistuskohtade koosseisu, on vajalik kehtestada nõuded ametiasutuse ametnikele. Eelnõuga sätestatakse nõuded ametnike haridusele, töökogemusele, teadmistele ja oskustele. Eelnõu lähtub avaliku teenistuse seaduses sätestatud ametniku nö miinimumnõuetest ning osaliselt täpsustab neid. Ametijuhendiga saab seada vastavalt seaduses ja käesolevas eelnõus sätestatud miinimumnõuetele täpsustavaid ning kõrgemaid nõudeid arvestades vastava ametikoha teenistusülesannete iseloomu, nt sätestatakse erihariduse või kõrghariduse nõue, nõue töökogemuse kestvusele, nõue teatud arvutiprogrammi oskusele või nõue erialastele teadmistele.

Eelnõu koostamisel on võetud aluseks Vabariigi Valitsuse 19. detsembri 2012 määrus nr 114 „Ametnike haridusele, töökogemusele ja võõrkeelte oskusele esitatavad nõuded“, mis kohaldub ministeeriumide ja ministeeriumite haldusalas olevate ametiasutuste ning Riigikantselei ametnikele. Eelnõu sätestab, et ametnikul peab olema vähemalt keskharidus ja sellele lisanduv eri-, kutse või ametialane ettevalmistus. Ametiasutuse abivallavanematel ja osakonnajuhatajatel peab olema vähemalt kõrgharidus või sellega võrdsustatud haridustase. Ametnikule on soovitav töökogemus avalikus teenistuses riigi või kohaliku omavalitsuse ametiasutuses või ametikoha töövaldkonnas.

Eelnõu sätestab, et ametnik peab tundma riigi põhikorda, kodanike põhiõigusi ja –vabadusi ning avaliku halduse organisatsiooni, kohaliku omavalitsuse korraldust reguleerivaid õigusakte ja asjaajamiskorra aluseid ning neid teenistusülesannete täitmisel täitma. Ametnike peab teadma avalikku teenistust reguleerivaid õigusakte, oma teenistusvaldkonda reguleerivaid õigusakte ning oskama neid teenistusülesannete täitmisel rakendada. Lisaks peab ametnik tundma arvutit ja oskama kasutada kohaliku omavalitsuse infosüsteeme, sealhulgas ametikohal vajalikke tekstiprogramme, arvutiprogramme ja andmekogude kasutamist. Ametnik peab valdama eesti keelt kõrgtasemel, abivallavanematel ja osakonnajuhatajatel tuleb kasuks vähemalt ühe võõrkeele oskus. Ametnikul peab olema hea suhtlemisoskus, sealhulgas oskus koostööks avalike huvide elluviimisel, hea väljendus- ja kuulamisoskus, oskus säilitada rahu probleemsetes olukordades, väga hea pingetaluvus ning oskus selgitada oma seisukohti arusaadavalt.

Käesolev määrus kehtestatakse avaliku teenistuse seaduse § 14 lõike 3 alusel, mis sätestab, et kohaliku omavalitsuse üksuse ametiasutuse ametnike haridusele, töökogemusele, teadmistele ja oskustele esitatavad nõuded, mis on vajalikud teenistusülesannete täitmiseks, kehtestab kohaliku omavalitsuse üksuse volikogu.

Seletuskirja koostas:

Inga Leelanss

jurist-koordinaator